Spitalul Județean Neamț funcționează fără acreditare. Unitatea are lacune la siguranța la incendiu.
Marius Filip, directorul ANMCS, a dezvăluit că Spitalul Județean Neamț nu era acreditat. Marius Filip: "Nu aveau responsabili de intervenție în caz de incendiu declanșat, nu aveau program de instruire". Zece persoane și-au pierdut viața, sâmbătă seară, și alte șapte au fost rănite, fiind în stare critică, în urma izbucnirii unui incendiu la Secția ATI a Spitalului Județean din Piatra Neamț.
Marius Filip, directorul Unității de Standarde din cadrul Autorității Naționale de Management al Calității în Sănătate, a afirmat, că Spitalul Județean Piatra Neamț prezenta nereguli în ce privește siguranța personalului și a pacienților. "Spitalul nu a intrat în ciclul actual de acreditare, respectiv el este vizat de-abia pentru anul viitor pentru acreditare, dar de la ultima acreditare noi ne-am uitat rapid peste niște rezultate și tocmai în zona în care instituția trebuia să asigure siguranța personalului, inclusiv a pacienților, printr-un plan de prevenire a incendiilor și evacuare a acestora, așa suna indicatorul la vremea respectivă, are patru indicatori cu neconformități, respectiv nu aveau responsabili pentru prevenirea incendiilor nominalizați pentru fiecare secție sau serviciu, nu aveau responsabili de intervenție în caz de incendiu declanșat, nu aveau program de instruire. În fine, la ultima evaluare cam așa se prezentau, din păcate", a declarat Marius Filip, directorul ANMCS, la Digi 24.